পরিস্থিতির অবনতি ঘটার এবং মানুষের হুড়োহুড়ি নিয়ন্ত্রণের বাইরে চলে যাওয়ার পর আয়োজক প্রতিষ্ঠানটি বিতরণ কার্যক্রম বন্ধ করে দেয়। কিন্তু ততক্ষণে ১০ জন নারী ও শিশুর মৃত্যু ঘটে। আহতরাও পড়ে থাকে মাটিতে। পরে পুলিশসহ আইন-শৃংখলা বাহিনী অনেক কষ্টে পরিস্থিতি নিয়ন্ত্রণে নিয়ে আসে। মাঠের সবখানে তখন হতাহতদের জুতা-স্যান্ডেল পড়ে থাকতে দেখা গেছে। এদিকে চট্টগ্রাম রেঞ্জের ডিআইজি এবং জেলা প্রশাসকের পক্ষ থেকে অভিযোগ করা হয়েছে, এত বড় একটি সমাবেশ ও আয়োজনের ব্যাপারেও শিল্পপ্রতিষ্ঠানের মালিক প্রশাসনকে অবহিত করেননি। অথচ এ ধরনের যে কোনো অনুষ্ঠানের জন্য আগে থেকে সরকারের অনুমতি নেয়ার বিধান রয়েছে। কিন্তু অনুমতি নেয়া দূরে থাকুক, প্রশাসনকে জানানো পর্যন্ত হয়নি। এমন অবস্থার পরিপ্রেক্ষিতে তথ্যাভিজ্ঞরা বলেছেন, সরকারের অনুমতি নেয়া হলে এবং আগে থেকে জানানো হলে প্রশাসনের পক্ষ থেকে প্রয়োজনীয় নিরাপত্তামূলক ব্যবস্থা নেয়া হতো। ঘটনাস্থলে অবশ্যই পুলিশ উপস্থিত থাকতো। ফলে পদদলিত হয়ে মৃত্যুর ঘটনা ঘটতে পারতো না।